NaiveNeuron/SloPal huggingface dataset:
Hargaš, Ján, poslanec NR SR (2024-01-19):
Ďakujem pekne za slovo. Pani kolegyňa, ty si hovorila o tom, čo ti píšu bežní ľudia o tejto rozprave a ja naozaj si myslím, že to ľudia pozerajú, že sa pozerajú, čo sa deje v tejto Národnej rade. A počúvajú naše argumenty, prečo toto skrátené legislatívne konanie je zlé a celý ten zákon je zlý. Nepočujú, žiaľ, žiadne argumenty z radov koaličných poslancov. A teraz dajme si jazykové okienko. Tak predpokladám, že slovo poslanec je od buď slova poslanie, že tu máme plniť nejaké poslanie, ale predpokladám, že nie naše osobné poslanie, ale že nás sem poslali nejakí voliči, že tu reprezentujeme názor nejakých našich voličov. No tak ja by som chcel, teraz to už bude také osobné trochu, aj konkrétnych poslancov, ktorí tu sedia, hej, napríklad pán Sedlák. Alebo aby som teda dodržiaval rokovací poriadok, tak pani Gažovičová, bolo by super, keby ste sa spýtali napríklad pána Sedláka, ktorý mal 1 599 preferenčných krúžkov, či svojim voličom vysvetlil, prečo bude v poriadku, že za 35-tisícovú krádež bude iba podmienka, za 350-tisícovú krádež v obydlí, bude tiež podmienka. Vysvetlili ste im to? Pani poslankyňa Plevíková, ktorú som tu videl, 2 379 preferenčných hlasov. Vysvetlili ste to svojim voličom, prečo je to v poriadku, prečo sa majú cítiť bezpečnejšie za takýchto podmienok? Pán poslanec Michelko, zatiaľ šampión v tejto sieni z koalície, 25 872. Dvadsaťpäťtisíc ľudí vás krúžkovalo a myslí si, že reprezentujete ich názory. Im ste to vysvetlili? Prečo je v poriadku, že za 35-tisícovú krádež bude iba podmienka? Vysvetlili ste im to? Ďakujem pekne. (Potlesk.)
Shahzad, Silvia, poslankyňa NR SR (2019-02-06):
Ďakujem. Ja by som chcela povedať len, že myslím si, že tento problém vznikol hlavne preto, že je chyba v samotnom živnostenskom zákone, pretože neumožňuje prerušiť živnosť na viac ako tri roky, pričom aj poslanec Národnej rady a možno iné funkcie, samozrejme, aj ľudia v iných pozíciách už dopredu vedia, že sú zvolení na dlhšie časové obdobie. Čiže v prvom rade si myslím, že toto by bolo treba odstrániť. A samozrejme, toto sa deje aj bežným ľuďom, že často len nejakým nedopatrením jednoducho omeškajú nejaké termíny. Je to v mnohých zákonoch a nie je to len problém Igora Matoviča. Čiže týmto si myslím, že, že treba poukazovať aj na to, že naozaj treba zvažovať, aké sú dôsledky takéhoto konania a nie je to len o tom, že teda, alebo je to aj o tom, že naozaj tie faktúry vystavené neboli a ten príjem z tej živnosti bol nulový. Ďakujem.
Pčolinský, Peter, podpredseda NR SR (2022-11-10):
Ďakujem pekne. Ďalší vystupujúci v písomnej by mal byť pán poslanec Šeliga. Po prvé, po druhé, po tretie. Uzatváram písomnú rozpravu. Hlási sa niekto do ústnej rozpravy? Jeden pán poslanec. Uzatváram možnosť prihlásiť sa do ústnej rozpravy. 	Pán poslanec Susko, verím, že krátko, nech sa páči.
Bugár, Béla, podpredseda NR SR (2016-05-24):
Pán poslanec, predpokladám, že ešte budete vystupovať, takže prerušíme teraz rokovanie a potom po hlasovaní by ste mohli pokračovať. Dobre, ďakujem veľmi pekne. Prosím vás, tie papiere, keby ste vaše zobrali. Istota je guľomet, aby vám to niekto nešmajzol. Takže vyhlasujem rozpravu za prerušenú. Prestávku dáme do 11.02 a budeme potom hlasovať. (Prestávka. Zaznievanie gongu.) (Pro prestávke.)
M. Číž, podpredseda NR SR: (2007-10-25):
Takže poprosím, ak by ste chceli mať, keby ste rešpektovali toto ustanovenie, pretože ja musím vynucovať dodržiavanie tohto ustanovenia. Procedurálny návrh – pán poslanec Mikloško.
Mičovský, Ján, poslanec NR SR (2014-12-04):
Nebola by to škoda, keby táto krajina bola podľahla tlaku a zámer, v tomto prípade lesníkov, by bol zvíťazil a charakteristický vzhľad tejto krajiny, lazníckej, zaujímavej, vytvorenej v podstate človekom v stredoveku, by sa stratil? Každý, kto poznáte túto časť v okolí Sihly, určite mi dáte za pravdu, že ak by sme takýto vzhľad krajiny nepovažovali za hodný ochrany, tak by sa stratilo niečo nenávratne dôležité, ktoré by nám v budúcnosti mohlo chýbať. To je teda prvá časť, na ktorú by som chcel upozorniť z hľadiska hodnoty, ktorú vkladáme do tohto zákona. A ak sa stane, ako bola pripomienka pána poslanca Lebockého, že tu bude budúci rok predložený zákon a my do istej miery ako keby sme zbytočne predbiehali udalosti, nuž, verím, že týchto pár minút, ktoré venujeme tomuto návrhu zákona, len pomôže aj vláde, aby vedela správne uchopiť tento problém, pretože si myslím, že charakteristický vzhľad krajiny je niečo, čo je hodné povýšiť na ochranu, ktorá je zakotvená v zákone o ochrane prírody. Druhá vec, ktorú chcem spomenúť a ktorú považujem za dôležitú z pohľadu tohto zámeru, sú ekosystémové služby, ktoré vyslovene uvádzame v tomto zákone. Sú to služby, ktoré spočívajú práve v súvislosti s aktivitami lesníkov, ktorí poskytujú ekosystémové služby v rozsahu, ktorý v žiadnom prípade nie je ešte docenený. Už sme tu neraz hovorili o komplexnej hodnote lesa a ja som presvedčený, že práve komplexná hodnota lesa je ten moment, ktorý je hodný stotožnenia sa s ekosystémovými službami, a ako takými bude veľmi dobre, pokiaľ tieto ekosystémové služby, ktoré vyslovene uvádzame v návrhu zákona, nebudú len púhym znením niektorých slovíčok, ale sa stanú vyjadrením tých hodnôt, ktoré potrebujeme my všetci. To znamená služby, ktoré poskytuje krajina. V tomto prípade mám na mysli možno hlavne lesnú krajinu, ale týka sa to každého druhu. A to sú služby, ktoré sú vyjadrené jej schopnosťou produkovať nielen ten pohľad krásy, ale aj práve produkty, ktoré sú spojené s duševnou harmóniou, s telesným zdravím, s produkciou pitnej vody, s produkciou dýchateľného vzduchu, s produkciou neodviatej pôdy. To sú ekosystémové služby, ktoré nám treba nielen vyjadrovať v zákone, ale jednoznačne chrániť a dať im aj hodnotu ekonomickú. Myslím si, a každý, kto sa s týmto problémom už v minulosti stretol, že to nie je žiadne predbiehanie akýchsi udalostí, ale skôr naháňanie toho, čo tu už dávno malo byť, pozrieť sa na krajinu ako na krajinu, ktorá nám poskytuje ekosystémové služby. A mne sa práve tento bod veľmi pozdáva na to, aby som vám ho zdôraznil, ako čosi, čo je vhodné zamyslenia a schválenia. Toľko asi z mojej strany. Som veľmi rád, že sa pozriete aj vďaka tomuto nášmu návrhu na krajinu ako na komplex hodný ochrany, a nebude si každý z nich vytŕhať tú časť, ktoré sa mu zdá pre jeho zameranie špeciálne dôležitá. Pretože krajinu deliť nemôžeme, vnímame ju v celku. A tak je postavený aj náš návrh zákona. Ďakujem za pozornosť.
Hort, Milan, podpredseda NR SR (2011-10-11):
Vážené kolegyne, kolegovia, poprosím ešte o chvíľu strpenia, lebo rokuje ešte gestorský výbor, ktorým je výbor finančný, a poprosím ešte o trpezlivosť. Keď skončí rokovanie gestorský výbor, začneme rokovanie o tomto bode programu. (Pokračovanie prestávky.) (Po prestávke.)
Suchánek, Alan, poslanec NR SR (2019-05-15):
Ďakujem za slovo. Pán predsedajúci, vážení prítomní, v súlade s § 80 ods. 1 zákona o rokovacom poriadku som bol určený Výborom Národnej rady pre zdravotníctvo za spravodajcu k návrhu uvedeného zákona (tlač 1463). Predkladám informáciu k predloženému návrhu zákona. Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady Slovenskej republiky a Výbor Národnej rady Slovenskej republiky pre zdravotníctvo. Za gestorský výbor navrhujem Výbor Národnej rady pre zdravotníctvo. Odporúčam, aby predmetný návrh zákona výbory prerokovali do 17. júna 2019 a v gestorskom výbore do 18. júna 2019. Pán predsedajúci, prosím, otvorte všeobecnú rozpravu.
Sulík, Richard, predseda NR SR (2011-09-06):
Ďakujem. Prerušujem rokovanie o tomto bode programu. Nasledujúcim bodom programu je prvé čítanie o vládnom návrhu zákona, ktorým sa mení a dopĺňa zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 514/2009 Z. z. o doprave na dráhach v znení neskorších predpisov . Vládny návrh zákona má parlamentnú tlač 469. Návrh na jeho pridelenie na prerokovanie výborom je v rozhodnutí č. 466. Poprosím ministra dopravy, aby vládny návrh zákona uviedol, a poprosím pána poslanca Přidala, ktorý je navrhnutý gestorským výborom, aby zaujal miesto pre spravodajcu. Nech sa páči.
K. Tóthová, poslankyňa: (2010-03-03):
K spoločnej správe chcem upozorniť na bod 3, ktorý hovorí, že v druhej vete v písmene b) sa vypúšťajú slová „v herni“. Veľmi prosím kolegov, aby tento bod 3 podporili, pretože je to spresnenie, ktoré potom sa týka tej kontroly daňových úradov aj v iných priestoroch než v herni. K tomu, čo tu bolo prednesené ako doplňujúci návrh. V tomto parlamente už bolo viacej legislatívnych návrhov, ktoré, žiaľ, v minulosti neprešli. Nie všetky body z nich boli tie pravé orechové, ale väčšinou, čo sa navrhovalo, stálo za zváženie a mohlo situáciu posunúť k lepšiemu v našej praxi. Vždy som hlasovala za tieto legislatívne návrhy, aj keď boli z opozície. Vždy som vystúpila, podporila ich, hlasovala za ne. Momentálne k predloženému legislatívnemu návrhu pána poslanca Hrušovského toľko. Pred desiatimi minútami tohto bodu, ktorý sa prerokováva v pléne, som dostala predložený legislatívny návrh. Každý vníma, že legislatívny návrh, ktorý sme predložili s pani poslankyňou Muškovou, má jedno jediné ustanovenie. A doplňujúci návrh má ich početne, hojne s presunom bodmi, zrušením bodmi. A ja tu nemám zákon pred sebou, aby som vedela, čo sa ruší, čo sa posúva a či to legislatívne vôbec je správne.  Preto ja neviem tuto povedať jednoznačné stanovisko, lebo neviem, pod bodmi vypúšťa sa bod ten a ten, čo sa vlastne vypúšťa, pretože ja zákon o hazardných hrách nemám v pamäti. V každom prípade mne sa nepáči myšlienka tzv. kasína v rekreačnej oblasti, mne sa tento pojem nepáči. A vôbec, ja patrím medzi tých, ktorí by, tak ako je to v zahraničí, veľmi radi videli takú právnu úpravu, ktorá je prísna, striktná, dôsledná, a tieto veci ďaleko od škôl, ďaleko od detí a tak, aby to bolo určité nutné zlo, ktoré tuto evidujeme. Vnímam preto rozhorčenie občanov. Osobne tento pocit tiež zdieľam. Ale ako právnička neviem sa vyjadriť k obsahu toho. A teda pán spravodajca zrejme bude mať ťažké chvíle, keď má povedať, či vôbec tieto body navrhnuté ladia s predloženým legislatívnym návrhom. Ja to v tomto momente neviem povedať. A o niekoľko minút podľa programu by sa malo o tomto legislatívnom návrhu hlasovať. Takže skutočne mám veľmi, veľmi zložitú situáciu, pretože ako právnik a legislatívec viem, že pojmovo, súvislosťami všetko musí byť v súlade, ak mám za niečo zdvihnúť ruku. S myšlienkou, áno, s tou sa stotožňujem, ale k jej prevedeniu, žiaľ, k tomu sa neviem vyjadriť, legislatívne prevedenie aké je. Ďakujem za pozornosť.
Laššáková, Jana, podpredsedníčka NR SR (2013-01-29):
Otváram rozpravu v rámci tohto čítania. Kto sa hlási do rozpravy? Pán poslanec Hlina. Nech sa páči, máte v rámci tretieho čítania, môžete opraviť len chyby. Takže nech sa páči, pán poslanec.
Grendel, Gábor, podpredseda NR SR (2023-02-08):
Takže pán, pani poslankyňa bola posledná prihlásená do rozpravy, vyhlasujem rozpravu za skončenú. Želá si záverečné slovo pán navrhovateľ? Áno.
Matovič, Igor, poslanec NR SR (2011-03-24):
Pri poslednom hlasovaní, alebo predposlednom, o štátnom občianstve som vykázaný, že som hlasoval za. Aj som v skutočnosti hlasoval za. Ale moje podvedomie pravdepodobne chcelo hlasovať za. Ale v skutočnosti som chcel hlasovať proti. (Smiech v sále.)
Číž, Miroslav, poslanec NR SR (2013-06-18):
Ďakujem pekne. Pán Matovič, mne je trošku ľúto vašich voličov. Na margo toho, čo ste tu rozprávali, pretože neviem, tento prejav, ktorý ste tu predniesli, vás má prezentovať ako seriózneho, dôveryhodného politika? Páchame svinstvá, čo ja viem čo a tak ďalej. Týrame menšinu so všetkým. Pán Matovič, sedeli ste tu v roku 2010, keď moja strana mala 35 % zhruba hlasov. Prečo vtedy ste nevystúpili s obranou nás, práv, utláčané menšiny, a bezuzdne a surovo s tými 78 ste si podmanili všetky zásadné otázky života krajiny tak, že po 1,5 roku voliči vám jednoznačne vystavili za to účet? Nehanbíte sa, pán Matovič? Na čo a tento typ čomu slúži a čo pomôže veci, ktorú tu dneska ideme prerokovávať? Viete, pre človeka, ktorý bojuje za nejaké hodnoty, musí byť typické, že okolie vidí, že dlhodobo za ne bojuje, že imanentne sú súčasťou jeho osobnosti a že mu okolie dôveruje. Podľa môjho názoru ste týmto prejavom akurát tak strápnili svoje vlastné spoločenstvo, ktoré ste sem do parlamentu dostali. Ďakujem.
Sulík, Richard, predseda NR SR (2011-07-01):
Poprosím aj ja kolegov o trochu kľudu. Ďakujeme za štatistické zhodnotenie.
Gašpar, Tibor, poslanec NR SR (2024-02-08):
Hlasujeme o bode 79 pozmeňujúceho návrhu poslanca Galka.
B. Bugár, podpredseda NR SR: (2006-02-03):
M. Demeterová, poslankyňa: Môj pán kolega Minárik ma predbehol. Ja som zase chcela mať otázku, či u tých 60 mil. ľudí, ktorí zomreli v gulagoch, či aj to bol ten ich sociálny program, alebo možnože to bola nejaká moderná forma diét.
M. Číž, podpredseda NR SR: (2008-07-01):
Ako posledná vystúpi v rozprave pani poslankyňa Sabolová.
Galko, Ľubomír, poslanec NR SR (2016-09-09):
Ďakujem pekne. Zareagujem na niektorých rečníkov. Pán poslanec Paška, Európsky parlament, už to tu bolo povedané, má viacej ako 700 ľudí, čiže z dôvodu objemu ľudí a z dôvodu objemu materiálu je celkom logické, že sa tam skracujú rokovania na 80 dní v roku. Vy chcete rokovať ešte menej? Však ani tých 80 dní nevyčerpáme. Tak prečo to tu chcete skracovať? Žiaden dôvod nie je skracovať. Pán poslanec Baláž, nevyšetruje sa vôbec nič. Vôbec nič sa nevyšetrili, nevyšetruje a nespájajme nespojiteľné, lebo vy ste doniesli a nosíte sem zástupné témy len preto, aby ste mohli držať človeka, ktorý paktuje so zločincami vo funkcii. To je po druhé. Pán poslanec Hrnko, môžeme tu srandičky nejaké spolu, môžeme tu srandovať a tak ďalej, ale tú šialenosť, čo ste spáchali tým, že ste znemožnili nám tú schôdzu do 7 dní, ktorú sme mali mať, a odložili ste ju o niekoľko mesiacov, to je obrovská hanba. To je taká špinavosť, že to si budete niesť so sebou dlhé, dlhé roky, to, čo ste spravili. Pán poslanec Viskupič, máte pravdu a je to tak, jak ste povedali, áno, tých 80 dní, už to tu znovu zopakujem, častokrát menej rokujeme, čiže je to len bič na opozíciu, nič iné, to skracovanie času. Pán poslanec Šuca, viete, čo je horšie, byť vulgárny obsahom alebo byť vulgárny formou? Vy ste boli vo vašom príspevku vulgárny obsahom. Ja som sa tomu človeku za toho trtka ospravedlnil. Dnes ho už pokladám len za zlodeja. Už by som mu to prvé slovo nepovedal. A čo sa týka pána poslanca Jarjabka, ten váš príspevok, ja neviem, teda či očakávate na to nejakú odpoveď, že kto chce mňa zlomiť, ja si myslím, že tie roky, čo som v politike, a to, a nielen mne, ale niektorým nám kritikom koalície, ľuďom, ktorí nemajú problém odhaliť akúkoľvek špinavosť, tak tie kroky, ktoré sa voči nám dejú aj z hľadiska represívnych orgánov, ja si myslím, že hovoria za všetko. Takže... (Prerušenie vystúpenia časomerom.)
Jurinová, Erika, poslankyňa NR SR (2017-06-14):
Ďakujem pekne za výpočet analýz svojmu predrečníkovi. Ja som tiež presvedčená o tom, že právne analýzy majú svoj zmysel, pokiaľ sú naozaj robené s cieľom zistiť aktuálny stav a podľa toho sa prispôsobiť v ďalšej situácii. V tomto prípade viem, že tá právnická kancelária robí aj advokáta, to ste zabudli, advokátov práve v prípadoch, ktoré by mohli úrad, Ústav pamäti národa aj úplne, ak by boli súdne spory prehraté, položiť na kolená. A mne je len strašne ľúto, že vám absolútne nezáleží na tom, ako sa s týmto vysporadúva napríklad ministerstvo vnútra. Prečo nespolupracuje ministerstvo vnútra v takýchto prípadoch a neprevezme, neprevezme právne nástupníctvo v určitých veciach práve z Ústavu pamäti národa? Takže aj keď sa vám zdajú možnože tieto peniaze, že pre vás, z vášho hľadiska vyjdú navnivoč, verím tomu, že sú určite použité veľmi efektívne. Ak ste si všimli, málokedy bolo použité, že niekto obhajuje predsedu správnej rady. Používate to vy. Väčšina z poslancov, ktorým sa nepáči táto novela, obhajujú práve smerovanie Ústavu pamäti národa a jej činnosť voči vonkajšiemu svetu, voči obyvateľom. Tak aktívne činnosti Ústav pamäti národa nemal ako za éry vášho nenávideného predsedu správnej rady. A prosím vás, pani Šípošovú si neberte už do úst, my ju nepotrebujeme odložiť, ona sa naozaj vie o seba postarať úplne sama – na rozdiel od vašich kolegov a spolupracovníkov. Buďte si istí, že pani Šípošová robí dobrú vec, dlhé roky robí takéto veci úplne nezištne, milý pán Hrnko, ktorý ste bol členom komunisti... (Prerušenie vystúpenia časomerom.)
V. Veteška, podpredseda NR SR: (2004-09-09):
A ešte musím informovať poslancov a poslankyne, že vládny návrh zákona ste dostali pred prvým čítaním ako tlač 707. A spoločnú správu máte ako tlač 707a. A teraz prosím, pán minister, keby ste uvedený vládny návrh zákona odôvodnili.
Grendel, Gábor, podpredseda NR SR (2022-06-16):
Ďakujeme. Ďalšia otázka je od pána poslanca Richarda Nemca a znie: „Ako pokračujú rokovania o európskej perspektíve Ukrajiny?“
Hrnčiar, Andrej, podpredseda NR SR (2019-03-26):
Prerušujem rokovanie o tomto bode programu. Nasleduje druhé čítanie o zákone z 5. februára 2019 o neprimeraných podmienkach v obchode s potravinami a o zmene a doplnení niektorých zákonov, vrátenom prezidentom Slovenskej republiky na opätovné prerokovanie Národnou radou . Materiál je uverejnený ako tlač 1321. Dávam slovo spoločnému spravodajcovi z výboru pre pôdohospodárstvo a životné prostredie, poslancovi Mikulášovi Krajkovičovi a prosím ho, aby informoval Národnú radu o výsledku prerokovania vráteného zákona vo výboroch.
M. Dzurinda, predseda vlády SR: (2004-10-28):
Rokujem so skupinou nezávislých poslancov, lebo sa mi zdá, že to je najrýchlejšia cesta ako dospieť k výsledku, ktorý je pre Slovensko dobrý a pritom, povedzme, dokážeme ho dosiahnuť aj v prijateľnom čase. Ale vy ste moju výzvu pochopili veľmi správne. Mne vždy bude záležať, aby sme hľadali zhodu bez toho, že by, samozrejme, som chcel obchádzať koaličných partnerov. Ale keďže nás je menej, vždy by nám všetkým malo záležať, aby sme nachádzali zhodu a smelšie aj v ďalších oblastiach, nielen, povedzme, keď ide o Irak, nielen keď ide o európsku ústavnú zmluvu, nielen keď ide o Turecko, ale keď ide aj o takú fundamentálnu otázku, či budeme žiť na sekeru, či budeme zadlžovať nielen budúcu vládu, ale aj ďalšie generácie, alebo či chceme gazdovať hospodárne, či chceme smerovať do priestoru európskej menovej únie, či chceme o 3 – 4 roky aj na Slovensku mať euro ako jednotnú menu. A bolo by nesmiernym šťastím pre Slovensko, keby tá zhoda v takejto otázke, ktorá tiež presahuje rámec jednej politickej strany alebo konkrétnej vlády, keby sme sa vedeli zhodnúť. Prísne vzaté, nie veľmi očakávam, že dokážete podporiť zákon o štátnom rozpočte, ale tak trošku som chcel otvoriť tú diskusiu, že by som azda sa mohol nádejať, že zodpovedná časť opozície nepodporí populistické návrhy, ktoré budú naťahovať deficit verejných financií, lebo tá dlžoba nás počká. Ak sa zadlžíme, tak nás to neminie bez ohľadu,  aká bude vláda, povedzme, aj po roku 2006. V tomto zmysle, myslím, že sme sa porozumeli.
Blanár, Juraj, podpredseda NR SR (2022-10-06):
Ďakujem. Všetkým ďakujem za podporné a faktické poznámky. A pánovi Šefčíkovi, pán Šefčík, neberte to osobne, pretože ja som ozaj názoru toho, že krikom sa nedá nič vyriešiť, aj keď môžete sa cítiť byť dotknutý. A ak niekto robí protiprávne niečo proti vám, tak využite tie prostriedky, ktoré sú na to určené v tomto štáte. To znamená, dajte trestné oznámenie alebo niečo iné. Alebo pochybujete o tom, že právny štát tu ne... funguje? Veď vy ho obhajujete, že právny štát tu funguje. A keď som vám, ja som vás nenapadol, ja som vás len videl, keď ste reagovali na Roberta Fica faktickou poznámkou, že si to, že ste to čítali z monitora, videl som to. Ale po... (Reakcia z pléna.) Vidíte, opäť skáčete, ja som vám neskákal. Pokojom viac vyriešite ako, ako nervným vystúpením. Ja som len zapochyboval, že dvojminútové vystúpenie, ktoré ste prečítali, ktoré môže byť na A4 napísané, nemôžete napísať, keď nemáte prstoklad, to by ste museli byť na počítači majster sveta v písaní, aby ste to dokázali napísať. A vy ste to mali ako keby pripravené a vedeli ste presne... (Reakcia z pléna a prerušenie vystúpenia predsedajúcim.)
Pročko, Jozef, poslanec NR SR (2021-10-06):
... si tie rúška majú dávať. Ďakujem.
Paška, Pavol, predseda NR SR (2013-02-05):
(Hlasovanie.) 138 prítomných, všetci boli za. Uznesenie sme schválili. Pani poslankyňa Müllerová uvedie v druhom čítaní hlasovanie o vládnom návrhu zákona č. 139 o omamných látkach. Je to tlač 281. (Zaznievanie gongu.) Ešte chvíľočku vás poprosím, dámy a páni, toto je ostatné hlasovanie. (Zaznievanie gongu.) (Hlasovanie o vládnom návrhu zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov , tlač 281.)
Kaliňák, Robert, poslanec NR SR (2010-12-10):
Ďakujem veľmi pekne. To sa naozaj ťažko komentuje, ale rád by som, rád by som dodal iba k tomu, čo povedal pán podpredseda parlamentu Robert Fico. Bezpochyby v celom systéme, tak ako je štát nastavený, ráta s tým zákon v akejkoľvek funkcii, že ak nebude zvolený, je niekto náhradník. Ale ak prijmeme túto filozofiu, načo máme voľby? Vôbec voľby? Veľké. Veď ústava ráta s tým, že keď je nová vláda, stará vláda bude dosluhovať, dokiaľ nová vláda nebude. A všetci si budú plniť staré povinnosti. Ako naozaj toto sú Jakešovi bratranci traja, ktorí teraz vystúpili. (Potlesk.) Vy sa bez hanby, vy nemáte hanbu popierať základné veci, ktoré zákon predpokladá? A verejne... (Prerušenie vystúpenia predsedajúcim.)
Figeľ, Ján, podpredseda NR SR (2015-06-16):
Ďakujem pekne. Posledným rečníkom prihláseným písomne do rozpravy je Jozef Mihál. Nie je prítomný. Takže teraz sa pýtam, či sa niekto hlási do rozpravy ústne. Evidentne nikto, takže končím týmto rozpravu ako celok. Chcem sa spýtať spoločného spravodajcu, či sa chce vyjadriť k rozprave. Nech sa páči.
Pellegrini, Peter, predseda NR SR (2023-10-25):
Ďalší s faktickou poznámkou – pán poslanec Krajčí.
Laššáková, Jana, podpredsedníčka NR SR (2012-11-28):
V súlade s rokovacím poriadkom o slovo požiadala podpredsedníčka Národnej rady Renáta Zmajkovičová. Nech sa páči, pani podpredsedníčka.
Jurinová, Erika, podpredsedníčka NR SR (2015-03-12):
Ďakujem pekne kolegovi. Ste mi ešte teda pripomenuli naozaj, vôbec som nehovorila o tom, že, čakala som, že keď ľudia, ktorí majú, alebo dôchodcovia, ktorí majú ten dôchodok veľmi nízky, vypadnú z dávky v hmotnej núdzi, očakávala som, a určite viacerí, že sa zníži akoby byrokracia alebo nároky na správu takéhoto prepočtu. Zdá sa však, keďže takýto minimálny dôchodok sa bude musieť prepočítavať každoročne, takže to, čo ubudne úradu práce, pribudne Sociálnej poisťovni. S tým sa bude musieť vysporiadať. Možnože prijme jedného človeka, možnože budú musieť nový systém informačný vytvoriť. Každopádne je to akoby niečo navyše. Ale ak to zlepší prácu Sociálne poisťovni, chvalabohu, nech sa to urobí. Ešte jedna vec, ktorú som pozabudla. Jednu skupinu som vynechala, a to spomínala som príklad, že sa môže veľmi ľahko stať, že manželia, ktorí padnú obaja počas života do minimálneho dôchodku, stane sa im, že jeden partner umrie, dostane vdovský alebo vdovecký dôchodok po pozostalom a zrazu vypadne z tejto siete. A že vlastne človek, ktorý očakáva práve možnože zlepšenie, nieže zlepšenie situácie, ale ako takú náhradu za to, čo stratil, zrazu príde možno práve o tú sumu minimálneho dôchodku, alebo teda nieže o sumu, ale vypadne z tohto poberania minimálneho dôchodku, že toto sa mi zdá paradoxné. A povedala som, že mi to príde, ako keby sme chceli, že, ľudia, rozveďte sa, lebo potom to bude pre vás výhodnejšie. Je to úplne zvrátené. Ale môže sa stať aj takýto prípad, že tak ako sme voľakedy mladým, nepriamo, nastavením sociálneho systému ukazovali, že radšej sa nezosobášte, lebo to bude pre vás výhodnejšie, dostanete vyššiu dávku, tak v tomto prípade mi príde zvrátené... (Prerušenie vystúpenia časomerom.)
Grendel, Gábor, podpredseda NR SR (2022-06-16):
Doplňujúca otázka, pán poslanec Liba.
Baláž, Radovan, poslanec NR SR (2016-11-29):
Pán predsedajúci, hlasovali sme o bodoch zo spoločnej správy, teraz môžeme pristúpiť k hlasovaniu o jednotlivých pozmeňujúcich návrhoch. Ako prvá v rozprave vystúpila pani poslankyňa Remišová, ktorá podala dva pozmeňujúce návrhy. Dovoľujem si upozorniť, že nakoľko sme schválili body zo spoločnej správy, nemôžem dať hlasovať o bode 2, 3 a 6 z toho prvého pozmeňujúceho návrhu pani poslankyne, nakoľko tieto sú totožné s bodmi 33, 34 a 47 zo spoločnej správy. Čiže budeme hlasovať len o bodoch 1, 4 a 5 z prvého pozmeňujúceho návrhu pani poslankyne Remišovej. Prosím, dajte hlasovať.
Danko, Andrej, predseda NR SR (2016-09-08):
Prosím, prezentujme sa a hlasujme. (Hlasovanie.) Prítomných 143 poslancov, za 131, proti 1, zdržali sa 11. Konštatujem, že Národná rada pridelila návrh tohto zákona výborom, určila gestorský výbor a príslušné lehoty výborom na jeho prerokovanie v druhom čítaní. Pán poslanec Valocký, prosím, uveďte hlasovanie o bode 28 programu, je to prvé čítanie o vládnom návrhu zákona, ktorým sa mení a dopĺňa zákon č. 581/2004 Z. z. o zdravotných poisťovniach (tlač 197). Nech sa páči, pán poslanec, máte slovo. (Hlasovanie o vládnom návrhu zákona, ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov , tlač 197.)
Laurenčík, Milan, podpredseda NR SR (2021-10-01):
Slušne sa vyjadrujeme.
M. Hort, podpredseda NR SR: (2008-02-05):
Ďalej s faktickou poznámkou, pán Ľuboš Martinák, nech sa páči.
B. Bugár, podpredseda NR SR: (2004-05-12):
(Hlasovanie.) Prítomných 135 poslancov, za návrh 131, hlasovania sa zdržali 3, nehlasoval 1. Konštatujem, že sme postúpili tento návrh zákona do druhého čítania . Nech sa páči, môžeme ďalej.
Šimečka, Michal, podpredseda NR SR (2024-01-24):
Váhu... (Povedané so smiechom.) Ďakujem pekne. Pán poslanec Lackovič.
Poliačik, Martin, poslanec NR SR (2012-05-09):
Uf, uf, pán kolega, hodina. To ste ako svojím prvým vystúpením predbehli mnohých parlamentných matadorov. Vidím, že vzniká nová legenda v Národnej rade Slovenskej republiky. Držím vám palce. Nebudem sa vyjadrovať k jednotlivým témam, pretože ste ich načrtli také obrovské množstvo, že nemám na to dostatok času, ale v jednej veci ma ten váš pohľad na svet popravde trošku zaráža, a to je preceňovanie úlohy štátu v živote jednotlivca a snaha diktovať jednotlivcom veci v oblasti ich súkromného života. Tá prvá sa prejavila napríklad vo vašom príspevku tým, že ste deti v nemanželských zväzkoch vyhlásili za deti s nižšou mierou ochrany alebo s nižšou mierou istôt. Môžem vám povedať, nie je to pravda. Deti, ktoré sú v manželstve, aj deti, ktoré sú v nemanželskom zväzku, požívajú v právnom systéme tohto štátu rovnaké postavenie a rodičovské práva a povinnosti sa týkajú pri týchto deťoch obidvoch rodičov rovnako. Čo sa týka viacgeneračných domov, možno máte veľké šťastie na svokru, ale ručím vám za to, že mnoho mužov a žien v tomto štáte veľmi čaká na to, kedy môže bývať sám alebo kedy môžu bývať sami, lebo zlá svokra je častokrát horšia, než dobrá choroba. A čo sa týka liečení závislosti, tam tiež treba sa pozrieť na to, že aj závislosť sama je chorobou. Bez ohľadu na to, čo človeka k nej viedlo, treba sa k nemu správať ako k pacientovi. Ďakujem.
Luščíková, Darina, poslankyňa NR SR (2023-12-18):
Ďakujem, pán predsedajúci, za slovo, ďakujem aj pánovi poslancovi Čaučíkovi za jeho rozpravu. Pán Čaučík, v úvode rozpravy ste povedali, že hlavným cieľom tohto legislatívneho návrhu je vytvorenie ministerstva cestovného ruchu a športu. Ja sa však obávam, že to nebol hlavný cieľ. Ja sa viac obávam, že to bola hlavná zástierka pre všetky ostatné zmeny a najmä zásahy do nezávislosti nezávislých inštitúcií. A dnes bol kolegami vysvetlený aj pre mňa predtým neznámy úmysel či zámysel ohľadom obranného priemyslu. Ale vrátim sa k ministerstvu cestovného ruchu a športu. 7. novembra pán Danko povedal: „Nejdeme budovať nejaké ministerstvo pre niekoho, ale ideme zosumarizovať zamestnancov štátnej správy. Minister bude kontaktnou osobou vo vláde aj na systematizáciu a čerpanie eurofondov, ako aj systematizáciu pomoci pre podnikateľov.“ Tak teraz neviem, či pán Danko nepovedal viac, ako chcel. Niekedy si myslím, že je potrebné ho pozorne počúvať, pretože jeho úprimnosť niekedy prekvapí a niekedy možno aj jeho samého. Doslovne povedal: „Minister bude kontaktnou osobou na čerpanie eurofondov.“ No ak by sme to prebrali úplne doslovne, tak si predstavujem, že kľučka ministerskej kancelárie sa nezastaví. Tak dúfajme, že to takto nebude, pretože takto by sme veľmi ľahko o tie eurofondy prišli. Ďakujem. (Potlesk.)
V. Palko, minister vnútra SR: (2003-10-23):
Predložený vládny návrh zákona navrhuje valorizáciu 14 rôznych skupín výsluhových dávok priznaných výlučne do 3. júna 2002, teda do účinnosti zákona č. 328 o sociálnom zabezpečení policajtov a vojakov. Pri 8 skupinách sa navrhuje zvýšenie o 2,5 % a v zostávajúcich prípadoch sa navrhuje vyššie percentuálne zvýšenie z dôvodu nízkej nominálnej hodnoty dávok. Napríklad v prípade najvyššie navrhovaného 26,5-percentného zvýšenia ide iba o 198 poberateľov dávok priznaných ešte podľa zákona z roku 1970, ktorých priemerná výška dnes predstavuje sumu 5 074 Sk, pričom toto zvýšenie bude predstavovať sumu 1 345 Sk. Zvýšenie výsluhových príspevkov a výsluhových dôchodkov policajtov a vojakov, colníkov, ako aj pozostalých po nich sa navrhuje vykonať tak, aby v časovom horizonte asi 10 rokov umožnilo postupne vyrovnať priemernú úroveň všetkých výsluhových dávok uvedených poberateľov. Vládny návrh zákona nepredpokladá priamy zvýšený dosah na štátny rozpočet. Finančné prostriedky na pokrytie zvýšenia sú zahrnuté v rozpočtových kapitolách dotknutých rezortov. S pripomienkou k vládnemu návrhu, ktorá je uvedená v spoločnej správe, súhlasím. Vážené pani poslankyne, páni poslanci, vzhľadom na uvedené si vás dovoľujem požiadať, aby ste vládny návrh zákona postúpili do tretieho čítania a v ňom ho schválili. Ďakujem za pozornosť. Z. Martináková, podpredsedníčka NR SR: Ďakujem, pán minister. Slovo má spravodajca, predseda výboru pre obranu a bezpečnosť pán poslanec Robert Kaliňák. Prosím, pán poslanec, aby ste informovali Národnú radu o výsledku rokovania výborov o tomto návrhu zákona a aby ste odôvodnili návrh a stanovisko gestorského výboru.
Laššáková, Jana, podpredsedníčka NR SR (2014-11-10):
Dobre.
B. Bugár, podpredseda NR SR: (2002-07-02):
Takže budeme pokračovať hlasovaním o vládnom návrhu zákona, ktorým sa mení a dopĺňa zákon č. 59/1965 Zb. o výkone trestu odňatia slobody v znení neskorších predpisov, zákon Národnej rady Slovenskej republiky č. 156/1993 Z. z. o výkone väzby a o zmene a doplnení niektorých zákonov (tlač 1440). Spoločným spravodajcom je pán poslanec Fico. Nech sa páči, máte slovo.
Laššáková, Jana, podpredsedníčka NR SR (2015-05-26):
Ďakujem pekne, pán navrhovateľ. Pani spravodajkyňa, chcete zaujať stanovisko? (Reakcia spravodajkyne.) Áno, nech sa páči, máte slovo.
Kresák, Peter, poslanec NR SR (2016-10-19):
Vážený pán predsedajúci, vážené panie poslankyne, páni poslanci, vážená pani ministerka, dovoľte, aby som vás informoval o prerokovaní uvedeného návrhu zákona vo výboroch Národnej rady. Národná rada svojím uznesením č. 165 zo 7. septembra 2016 pridelila návrh tohto zákona na prerokovanie ústavnoprávneho výboru a výboru pre financie a rozpočet, taktiež výboru pre hospodárske záležitosti a výboru pre verejnú správu a regionálny rozvoj. Ako gestorský bol určený ústavnoprávny výbor, pričom Národná rada zároveň určila aj lehoty na prerokovanie tohto návrhu zákona v samotných výboroch. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanoviská k predmetnému návrhu zákona. Návrh zákona prerokovali všetky výbory, ktorým bol pridelený, a odporúčali ho Národnej rade schváliť. Z uznesení uvedených výborov vyplýva celkovo 49 pozmeňujúcich návrhov. Gestorský ústavnoprávny výbor odporúča o týchto návrhoch hlasovať nasledovne. Odporúča teda spoločne hlasovať o bodoch 1, 2, 4, 5 a bodoch 7 až 69 s návrhom schváliť. Odporúča tiež spoločne hlasovať o bodoch 3 a 6 s návrhom neschváliť. Gestorský výbor zároveň odporúča Národnej rade Slovenskej republiky uvedený návrh zákona schváliť aj ako celok, a to v znení pozmeňujúcich a doplňujúcich návrhov, ktoré sú uvedené v spoločnej správe a ktorú gestorský výbor odporúča schváliť. Spoločná správa výborov o prerokovaní návrhu zákona, čo je tlač 173a, bola schválená ústavnoprávnym výborom pod číslom 80 z 11. októbra 2016. Týmto uznesením ma výbor zároveň aj poveril ako spoločného spravodajcu, aby som na schôdzi Národnej rady informoval o výsledku rokovania všetkých výborov a pri rokovaní o návrhu zákona predkladal návrhy v zmysle príslušných ustanovení zákona o rokovacom poriadku. Vážený pán predseda, otvorte teda, prosím, rozpravu k tomuto návrhu zákona. Ďakujem pekne.
Šeliga, Juraj, podpredseda NR SR (2020-09-16):
Ďakujem. Prosím, prezentujme sa a hlasujme. (Hlasovanie.) Prítomných 128 poslancov, za 99, proti nikto, zdržalo sa 29 poslancov, hlasovali všetci prítomní. Konštatujem, že sme schválili uznesenie, ktorým prideľujeme tento návrh zákona jednotlivým výborom. Pokračujeme ďalej v hlasovaní o prvom čítaní o vládnom návrhu zákona, ktorým sa mení a dopĺňa zákon č. 371/2014 Z. z. o riešení krízových situácií na finančnom trhu. Je to tlač číslo 196, bod 9 schváleného programu. Poprosím pána poslanca Viskupiča, ktorý je spravodajcom a predsedom výboru pre financie a rozpočet, aby tento návrh zákona uviedol. Nech sa páči. (Hlasovanie o vládnom návrhu zákona, ktorým sa mení a dopĺňa zákon č. 371/2014 Z. z. o riešení krízových situácií na finančnom trhu a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov , tlač 196.)
Števulová, Zuzana, poslankyňa NR SR (2024-01-25):
Ďakujem ti, pán poslanec Dostál, za tvoj veľmi obsažný a popisný príspevok. Naozaj je podľa mňa dôležité neustále aj tejto sieni, aj obyvateľom krajiny pripomínať, že čoho sa vlastne dopúšťame, ak by sme ako Národná rada túto novelu Trestného zákona a zrušenie Úradu špeciálnej prokuratúry nakoniec odhlasovali. A tiež ti ďakujem aj za tie návrhy, ktoré si teda predložil, a myslím si, že naozaj takýmto spôsobom je potrebné reagovať na ten valec, ktorým sa tu koalícia snaží natvrdo a hulvátsky presadiť zmeny v trestnom práve bez diskusie s opozíciou. A že pokiaľ rokovací poriadok a ďalšie procesné pravidlá umožňujú potlačenie akejkoľvek diskusie medzi opozíciou a koalíciou, tak som veľmi rada, že nachádzaš riešenia, ako sa dajú veci posúvať, a tie tvoje pozmeňujúce návrhy by mali byť prijaté. Ale obavám sa, že tak ako je to tu už zvykom, tak sa tak, žiaľ, nestane, čiže si tu v zásade zrejme budeme predkladať pozmeňujúce a doplňujúce predpisy... návrhy, ďakujem. Som tu už takmer 24 hodín s nejakou trojhodinovou prestávkou, tak, žiaľ, niekedy mi už to slovo vypadne. Tak si tu budeme predkladať tie návrhy asi sami pre seba, aj keď teda pán minister nám predtým tvrdil, že budú pozorne počúvať tie návrhy, tak som veľmi zvedavá, ako pozorne budú počúvať a ako sa vysporiadajú s tými, ktoré boli predložené opozíciou. Ďakujem.
V. Veteška, podpredseda NR SR: (2007-05-17):
Takže pristúpime k hlasovaniu. Prosím spoločného spravodajcu z výboru pre obranu a bezpečnosť pána poslanca Mariána Kovačócyho, aby hlasovanie uvádzal. Najskôr pristúpime k hlasovaniu návrhov zo spoločnej správy výborov a potom pristúpime k hlasovaniu o pozmeňujúcich a doplňujúcich návrhoch z rozpravy. Tak najskôr zo spoločnej správy, nech sa páči.
Paška, Pavol, predseda NR SR (2014-05-15):
Pán poslanec, prosím vás. Budeme pokračovať teraz v prerušenom rokovaní o programe 35. schôdze, a to o vládnom návrhu zákona o nadobúdaní vlastníctva poľnohospodárskeho pozemku a o zmene a doplnení niektorých zákonov . Pán minister zaujal svoje miesto. Poprosím aj pána spravodajcu pána poslanca Záhumenského, aby zaujal svoje miesto. Do rozpravy je prihlásený pán poslanec Hlina.
P. Hrušovský, predseda NR SR: (2003-12-05):
Budeme teraz pokračovať rokovaním o vládnom návrhu zákona, ktorým sa mení a dopĺňa zákon č. 159/1998 Z. z. o sociálnej pomoci. Po prerokovaní tohto zákona, teda po rozprave, budeme hlasovať o návrhu zákona. Predpokladám, že v priebehu hodiny podľa informácie, že nie je prihlásených veľa poslancov do rozpravy k tomuto zákonu, tak predpokladám, že by rozprava o ňom mohla skončiť v priebehu hodiny, by sme sa potom pokúsili hlasovať, resp. nie pokúsili, ale hlasovali okolo 12.00 h. Po odhlasovaní tohto návrhu zákona by sme pristúpili k rokovaniu o ďalších dvoch bodoch programu, ktoré budeme prerokúvať v druhom čítaní, a to je druhý pilier dôchodkovej reformy. A ešte je jeden návrh zákona v druhom čítaní, ktorý predkladá skupina poslancov a z poverenia poslancov je navrhovateľkou pani poslankyňa Tkáčová. Po prerokovaní týchto dvoch bodov programu by sme prerušili rokovanie 20. schôdze Národnej rady do utorka do 9.00 h a v utorok by sme potom pokračovali rokovaním o návrhu zákona o štátnom rozpočte. Predpokladám, že vznikne veľké množstvo pozmeňujúcich návrhov k zákonu o dôchodkovom sporení, a preto by som odporúčal, keby sme nechali trošku väčší čas na prípadné dohody o jednotlivých podaných pozmeňujúcich návrhoch. (Krátka pauza.) Páni poslanci, zástupcovia poslaneckých klubov ma informujú, že druhý pilier dôchodkovej reformy vraj je pripravený na rokovanie v pléne, takže sú odstránené všetky problémové miesta, ktoré boli medzi jednotlivými poslancami, resp. stranami, či už opozično-koaličnými, a vraj gestorský výbor pripravil také znenie spoločnej správy, ktorá dáva predpoklad, že by sme mohli dnes rokovať a hlasovať aj o tomto návrhu zákona. Ak sa nám to podarí, ja potom odporúčam, aby sme ten balík sociálnych zákonov skončili dnes hlasovaním o obidvoch návrhoch zákonov. (Reakcia z pléna.) Prosím? Pán poslanec, ja hovorím na základe informácií, ktoré som dostal od poslancov gestorského výboru pre sociálne veci a bývanie, že sú všetky problémy a sporné veci dohodnuté medzi všetkými stranami, nielen koaličnými. Takže ja som... (Krátka pauza.) Pán podpredseda Veteška.
Paška, Pavol, predseda NR SR (2014-10-21):
Faktická poznámka, jeden pán poslanec. Končím možnosť sa prihlásiť. Pán poslanec Jarjabek.
A. Belousovová, podpredsedníčka NR SR: (2007-02-06):
Budeme pokračovať ďalej tými, ktorí boli prihlásení do rozpravy písomne. Ako prvý vystúpi pán poslanec Zsolt Simon a pripraví sa pani poslankyňa Magda Košútová.
Kaščáková, Renáta, poslankyňa NR SR (2019-09-19):
Ďakujem. V rozprave vystúpil jeden diskutujúci, pán poslanec Dostál. Nebol podaný žiaden návrh. Pán predsedajúci, dajte, prosím, hlasovať o tom, že Národná rada sa uzniesla v zmysle rokovacieho poriadku prerokovať predložený návrh zákona v druhom čítaní.
Bugár, Béla, podpredseda NR SR (2017-10-18):
Prezentujme sa a hlasujme. (Hlasovanie.) Prítomných 142 poslancov, za 62, proti 36, zdržalo sa 44 poslancov. Návrh nebol schválený.
Heger, Eduard, podpredseda vlády a minister financií SR (2020-11-04):
Ďakujem veľmi pekne, pán podpredseda. Vážené dámy, vážení páni, predkladám na rokovanie návrh na skrátené legislatívne konanie o vládnom návrhu zákona, ktorým sa mení a dopĺňa zákon č. 361/2014 Z. z. o dani z motorových vozidiel a o zmene a doplnení niektorých zákonov. Naliehavosť prijatia návrhu zákona vyplýva z aktuálnej situácie, ktorá si vyžaduje prijatie okamžitého účinného riešenia podpory podnikateľského sektora v autodoprave, aby nedošlo k obmedzeniu jedného zo základných práv vyplývajúcich z Ústavy Slovenskej republiky, ktorým je právo na podnikanie. Návrh zákona obsahuje propodnikateľské opatrenie, ktorého cieľom je zabezpečenie konkurencieschopnosti autodopravcov a podpora vytvárania nových pracovných miest v tejto oblasti. Cieľom tejto podpory je zamedziť hroziacim hospodárskym škodám štátu, ktoré by v prípade neprijatia tohto zákona v skrátenom legislatívnom konaní vznikli v dôsledku zmenenej hospodárskej situácie spôsobenej ochorením COVID-19. Na základe šírenia koronavírusu bez zmeny podmienok pre dopravcov podnikajúcich v nákladnej a kamiónovej, autobusovej doprave by pôsobením konkurencie došlo k stratám na medzinárodných trhoch a tým aj k eliminácii podnikateľských subjektov. Vážené pani poslankyne, vážení páni poslanci, dovoľte mi požiadať vás o prerokovanie predloženého návrhu zákona. Ďakujem za pozornosť.
B. Bugár, podpredseda NR SR: (2003-09-24):
I. Hopta, poslanec: Vážení páni poslanci vládnej koalície, ja si myslím, že je to skôr na zaplakanie, nie na smiatie, pretože smiať sa nad tým, čo tu robíte posledných päť rokov, tak naozaj si myslím, že to nemôže robiť človek, ktorý má naozaj svedomie. (Smiech zo sály.) Pán poslanec Hrdlička tu predložil určité pozmeňujúce návrhy, hovoril tu o svedomí, ja nechcem na rozdiel možno od neho siahať niekomu do svedomia, ale teraz sa ukáže, ako je to s tým svedomím, keď budeme hlasovať o týchto pozmeňujúcich návrhoch. Čiže máte právo to kritizovať, máte právo vysmievať sa, máte právo zúčastňovať sa na rokovaní výborov i nezúčastňovať sa na rokovaní výborov, ale bolo by dobré, aby ste tieto rozumné návrhy, ktoré on preniesol, aby ste svojím hlasovaním podporili.  Ja si osobne myslím, že nezáleží na tom, kto koľko kde sedí, ale čo vyprodukuje, pretože aj väzni v Ilave a Leopoldove sedia dosť dlho a mnohí nemajú prácu a nič nevyprodukujú. Čiže, vážení páni poslanci z vládnej koalície, ak nabudúce budeme hodnotiť prácu poslancov, tak nehodnoťme ju podľa toho, kto si kde koľko odsedel, ale podľa toho, čo vo výbore urobil, aké podal pozmeňujúce návrhy, čo prospelo občanom tejto krajiny a čo neprospelo. Čiže odporúčam vám, aby ste nabudúce hlasovali tak, aby vaše návrhy zákonov prospievali len občanom tejto krajiny a neprospievali určitým skupinkám, o ktorých dnes ani nevieme, kto je v nich a komu škodia, či škodia len SDKÚ, alebo či aj celému Slovensku. Ďakujem.
Pellegrini, Peter, predseda NR SR (2023-10-25):
Pán predseda Blcháč.
Grausová, Natália, poslankyňa NR SR (2017-02-09):
Vážený pán predseda, vážená pani ombudsmanka, o kauze Čistý deň tu odznelo už veľmi veľa príspevkov. Preto chcem trochu sa obrátiť aj iným smerom, pretože nie je, nemá význam, aby som znova hovorila o tejto veci, keďže moje všetky predrečníčky a predrečníci, myslím, že dostatočne vyčerpali tému. Ja by som sa chcela spýtať pani ochrankyne ľudských práv niekoľko otázok. A to po prvé. Aký postoj zaujala a zaujíma k incestom, ktoré sa bežne dejú v cigánskych osadách? Ďalej. Ako zasahovala pri zneužívaní maloletých dievčat v cigánskych osadách? Nie je to žiadne tajomstvo, že sa to deje, je to verejne známe. Zaujímala sa vôbec o tento problém? V koľkých prípadoch zasiahla? Má pani ochrankyňa ľudských práv vôbec prehľad, koľko maloletých cigánskych dievčat bolo zneužitých a koľko maloletých cigánskych dievčat rodí deti? Ďalšia otázka. Keďže verejne sa už asi nebudem mať možnosť spýtať sa pani ombudsmanky Dubovcovej priamo, tak chcem sa spýtať na túto vec. V januári tohto roku v Kokave nad Rimavicou 24-ročný Cigáň Pavol brutálne zbil a doráňal 86-ročnú starenku a okradol ju. Ja som nepočula, že by sa pani Dubovcová bola týmto prípadom zaoberala. Ak sa zaoberala, ak sa mýlim, prosím, opravte ma. Ak teda nie, tak prečo mlčala? Ďalej by som sa chcela spýtať, v koľkých prípadoch pani ochrankyňa ľudských práv zasahovala, keď Cigán napadol bieleho. A napokon chcem sa opýtať pani ochrankyne ľudských práv, koľkokrát zasahovala, keď boli porušované práva, ľudské práva, len preto, že človek mal iný názor, než ten, ktorý je oficiálne naoktrojovaný. Ďakujem.
Grendel, Gábor, podpredseda NR SR (2022-03-22):
Šesť faktických poznámok na vaše vystúpenie, pán poslanec. Ako prvý pán poslanec Marek Šefčík.
Jurinová, Erika, podpredsedníčka NR SR (2015-06-30):
Pán predseda, dajte, prosím, hlasovať o postúpení návrhu zákona do druhého čítania.
Vaľová, Jana, poslankyňa NR SR (2019-05-21):
Vážená pani komisárka, vážený pán podpredseda parlamentu, vážené kolegyne, kolegovia, chcela som začať a začnem, ako sme to všetko na výbore preberali, ale nadviažem na diskusiu, ktorá tu bola. Ako vynikajúco sa rozpráva z opozície. A ja vám uvediem príklad, kde vládnete, ako vy hovoríte, lebo ja nehovorím, že to je vláda, to je služba občanom, kde máte županov, ako sa chovajú k ľuďom, ako dávajú peniaze na sociálne služby, a sú to vaši. Vaši. A vy tu teraz rozprávate, ako keby ste nemali žiaden podiel na moci. Tak poďme na to. Už na výbore, keď sme preberali, pani komisárka, vašu správu, som vám položila jednu otázku, či vy ako komisárka pre osoby so zdravotným postihnutím alebo rovnako aj komisárka pani Tomanová sa zúčastňujete prerokovania rozpočtov, resp. či ste pozývaní alebo či pripomienkujete akékoľvek rozpočty VÚC-iek a samospráv, resp. či nejakým spôsobom ste pozývaní na komisie alebo sa tam dokonca môžte zúčastniť. Aj vy, aj pani Tomanová ste mi odpovedali, že nie. Nikto vás neprizýva, nikto s vami k rozpočtu nekonzultuje a nezúčastňujete sa zatiaľ. Ale povedali ste obidve zhodne, že je to veľmi dobrá pripomienka, pretože financie sú naozaj kľúčové, po ľuďoch sú určite kľúčové, čo sa týka sociálnych služieb. Videla som vo vašej správe, kde ste zverejňovali – z fotografie – niektoré zariadenia, v akom sú nelichotivom stave. A, samozrejme, toto prostredie neprospieva ani klientom, ani zamestnancom, ktorí v danom prostredí musia vykonávať náročnú prácu. Myslím tým aj sociálnych pracovníkov, ošetrovateľov, zdravotné sestry a podobne. Väčšina týchto zariadení patrí pod vyššie územné celky. Tu sa zastavím, kde kolegyňa Verešová rozpráva, ako ryba smrdí od hlavy, ako zlá vláda tu všetko robí. A ja sa pýtam: Kto v roku 1999 a myslím, že to bolo 2003, teraz ma neberte presne podľa rokov, žiadal, aby sa sociálne služby a všetky služby preniesli na samosprávy a na mestá a obce? Kto? Nebol to tretí sektor? Nebola to pani Woleková, ktorá tu chodila pravidelne? Samozrejme, je to smiešne, vám poviem, áno, veľmi ťažko sa to počúva. (Reakcia z pléna.) Veď vy ste... (reakcia z pléna), nevrieskajte, nevrieskajte na mňa, kolegyňa, sa prihláste! Ja vás o to žiadam. Buďte slušná! Kto to bol? Nie tretí sektor? Ja si to tu pamätám; v 2003 potom, keď som chodila do diskusií aj s pani Wolekovou, ako ste rozprávali, že najlepšie dokážu sociálne služby poskytovať nie štát, ale VÚC-ky a mestá, lebo tí budú spravodliví, tí sú tí, ktorí budú bližšie ku klientovi. Stalo sa. Stalo sa. Väčšina týchto zariadení, ako som povedala, patrí pod VÚC-ky... (Reakcia z pléna.) Ja vás poprosím, pán podpredseda, ja neviem, čo reagujú. (Vstup predsedajúceho.)